**OBRAZLOŽITEV**

Nika van Berkel je letos magistrirala s projektom Idejna zasnova novega modela mestnega parka - Revitalizacija Centralnega stadiona za Bežigradom pod mentorstvom doc. Vase Perovića in somentorstvom asist. Anje Vidic. Nika Van Berkel od avgusta dalje živi in dela na Nizozemskem.

Centralni stadion za Bežigradom je za javnost zaprt že od leta 2008. Prostor propada, njegov pomen pa se vse bolj izgublja. Projekt revitalizacije predstavlja model mestnega parka, ki s programom in diskretno umestitvijo novih volumnov, skupaj z zazelenitvijo tvori razgibano krajino. Površine, namenjene kulturnim dejavnostim in rekreaciji, zadovoljujejo različne potrebe uporabnikov in zagotavljajo kontinuirano uporabo prostora. Nove intervencije v prostoru so mestna plaža z bazenom, veliki in mali oder za dogodke, zunanja kavarna ter športne površine in otroško igrišče, ki se pojavijo v areni stadiona ob tribunah. Prostori za sproščanje in druženje v zelenju so mirnejši in se nahajajo v sredini arene. Servisni prostori so poglobljeni v tla in se zlijejo s krajino parka. Centralni stadion deluje kot zelen mestni atrij, kjer pomemben element predstavljajo avtohtone slovenske rastline. Visoko in nizko zelenje je umeščeno v areno in tvori razgibano, neformalno krajino. Projekt oživitve dosledno upošteva Plečnikovo dediščino in njegova načela snovanja odprtega prostora.